b'\n_START_ARTICLE_\nRoman o samurajih\n_START_PARAGRAPH_\nRoman o samurajih je prozno delo, ki se v osnovi deli na zgodovinski roman in roman o borilnih ve\xc5\xa1\xc4\x8dinah. Osebe, dogodki in okolje so lahko resni\xc4\x8dni ali izmi\xc5\xa1ljeni.\n_START_SECTION_\nTematika romana o samurajih\n_START_PARAGRAPH_\nRomani o samurajih pripovedujejo zgodbe o japonskih bojevnikih, ki so se pojavili v 8. stoletju. V obdobju Hejan, ko je cesarska vladavina dosegla svoj vrhunec, so branili t. i. divji vzhod zoper barbarsko ljudstvo Ajnu. V 12. stoletju so prerasli v voja\xc5\xa1ko elito in zavladali de\xc5\xbeeli skozi bakufu, voja\xc5\xa1ko vlado, ki ji je na\xc4\x8deljeval \xc5\xa1ogun. V obdobju miru, treh stoletij Tokugavinih \xc5\xa1ogunov, pa so se iz voja\xc5\xa1ke kaste prelevili v uradnike. V 19. stoletju so s t. i. Mejid\xc5\xbei restavracijo, ali obnovo cesarske oblasti, do\xc5\xbeiveli svoj zaton.\n_START_SECTION_\nZna\xc4\x8dilnosti romana o samurajih\n_START_PARAGRAPH_\nZgodbe se v glavnem odvijajo v fevdalni Japonski. V osnovi se roman deli na tiste, ki temeljijo na borilnih ve\xc5\xa1\xc4\x8dinah, prevsem me\xc4\x8devanju in na zgodovinske romane, ki opisujejo velike samurajske bitke in posamezne vojskovodje. Kot podzvrst se pojavljajo detektivski, ljubezenski, trilerji in fantasti\xc4\x8dni romani. Junaki \xc5\xbeivijo po samurajskem kodeksu bu\xc5\xa1idu. V ospredju je vazalsko \xe2\x80\x93 seniorski odnos med samurajem in njegovim gospodarjem. Povzdigujejo se vrline, kot so \xc4\x8dast, pogum, zvestoba in preziranje smrti. Eden osrednjih motivov je juna\xc5\xa1ka smrt. Glavni protagonisti so samuraj, nind\xc5\xbea, zenovski menih, zapeljiva gej\xc5\xa1a. Kot stranski liki se pojavljajo trgovec, obrtnik in kmet.\n_START_SECTION_\nJaponski roman o samurajih\n_START_PARAGRAPH_\nPrvi zapis zgodb o samurajih izvira iz 12. stoletja. Minamoto Takakuni je okoli l. 1120 napisal obse\xc5\xbeno zbirko 31 knjig z naslovom Antologija zgodb preteklih dni (Kond\xc5\xbeiki monogatari). Za\xc4\x8detnik modernega japonskega romana je Ihara Sajkaku (1642 \xe2\x80\x93 1693) z delom Zgodbe o samurajski \xc4\x8dasti (Bukekiri monogatari). Najvidnej\xc5\xa1i avtor te zvrsti je Ejid\xc5\xbei Jo\xc5\xa1ikava (1892 \xe2\x80\x93 1962) z romanom Musa\xc5\xa1i (1935 - 1939), ki pripoveduje o \xc5\xbeivljenju najve\xc4\x8djega japonskega me\xc4\x8devalca in bojevnika. Druga pomembna Jo\xc5\xa1kikavova dela so \xc5\xa1e: Tajko, Nova zgodba o Hejkah in Romnaca treh kraljestev. Med romani izstopa \xc5\xa1e delo pisatelja Jasu\xc5\xa1i Inoueja (1907 \xe2\x80\x93 1991), ki je l. 1953 napisal roman Prapor samuraja Furina Kazana. Pomebni avtorji so \xc5\xa1e \xc5\xa0usaku Endo, Dale Furutani, Taka\xc5\xa1i Macuoka, Keji\xc4\x8diro Rju, To\xc5\xa1ijuki Macumoto idr.\n_START_SECTION_\nNejaponski roman o samurajih\n_START_PARAGRAPH_\nV to skupino sodijo dela, ki jih niso napisali japonski avtorji, vendar obravnavajo samurajsko tematiko. Najbolj odmevni roman je l. 1975 napisal James Clavell z naslovom \xc5\xa0ogun. Delo opisuje vojskovodjo Ijejasu Tokugavo (v knjigi Toronaga), kako se vzpenja na oblast in postane \xc5\xa1ogun. Glavni junak je Angle\xc5\xbe John Blackthorn, ki je bil zasnovan po resni\xc4\x8dni osebi Williamu Adamsu. Drugi pomembni avtorji so John Allyn, William Morel, Douglas Bailey, Michael R. Zomber idr.\n_START_SECTION_\nMladinski roman o samurajih\n_START_PARAGRAPH_\nMladinski roman ima izredno bogato produkcijo. Najbolj znana pisateljica je Lian Hern, kije zaslovela s petimi romani Saga o Otorijih (2002 - 2004). Na drugem mestu po priljubljenosti je Chris Bradford z osmimi romani o Mladem samuraju (2008 \xe2\x80\x93 2012). Svetovno slavo pa je dosegla tudi Carrie Asai s \xc5\xa1estimi romani iz serije Samurajsko dekle (2003 - 2004)._NEWLINE_Romani o samurajih so do\xc5\xbeivel \xc5\xa1tevilne filmske adaptacije in TV serije, med katerimi najbolj izstopajo \xc5\xa0ogun, Musa\xc5\xa1i in Samurajsko dekle.'